په کالفورنیا کې په ډزو کې شپږ تنه وژل شوي 
د امریکا د کالفورنیا ایالت پولیس د یکشنبې د سهار اپریل څلورمه (وري۱۴) له د یو وسله وال برید په تړاو د لږ تر لږه یو مشکوک بریدګر لټون کوي.
پولیس چارواکي وایي چې د سکرامنټو ښار په دغه وسله وال برید کې لږ تر لږ شپږ تنه وژل شوي او شاوخوا ۱۰ نور ژوبل دي. د ښار د پولیسو مشره کایتي لېسټر په یو خبري کنفرانس کې وویل چې پولیسو د شپې په ۲:۰۰ بجو د ډزو له اورېدو وروسته سیمې ته ځانونه ورسول او ویې لیدل چې شپږ مړي په سړک کې پراته دي. نوموړې وویل چې د پېښې په ځای کې خلک راټول شوي وو او لس کسه نور زخمیان وو چې یا خپله او یا نورو روغتون ته انتقال کړي وو. د هغوی د وضعیت په اړه څه ویل شوي نه دي. پولیس دقیقآ نپوهېږي چې په دغه برید کې څو کسان دخیل دي خو له خلکو يې په دې اړه د مرستو غوښتنه کړې ده. د پولیسو مشرې لیستر دا «یوه پيچلې او مغلقه شېبه» وګڼله او له خلکو یې وغوښتل که د پېښې په اړه شواهد او ثبت شوې ویدیوګانې لري، له پولیسو سره دې شریک کړي. له پېښې لږه شېبه وروسته په ټویټر کې یوه ویدیو خپره شوې چې په کې خلک ښودل کېږي اخوا دیخوا منډې وهي او د ډزو غږونه اورېدل کېږي، همدغه راز په سیمه کې څو امبولانسونه هم لېدل کېږي. پېښه په داسې یوه ځای کې شوې ده چې رستورانتونه او مۍ خانې په کې زیات دي. د سیمې یو مشر بېري اکیوز وايي چې له پېښې سملاسې وروسته هلته ورسېده. هغه وايي: «...یوه ځوانه نجلۍ مې ولیدله چې مخ یې په وینو ککړ و، یوه بله نجلۍ یې له سترګو عینکې لېرې کړې او چیغې یې وهلې، هغوی زما خور ووژله.» پولیسو د پېښې ځای بند کړی او خلکو ته اجازه نه ورکوي چې ورشي.